**Μανώλης Αναγνωστάκης, Θεσσαλονίκη, Μέρες του 1969 μ.Χ**

Ενδεικτικές επισημάνσεις:

* **Σχολιασμός του τίτλου:** Παραπέμπει άμεσα στον Καβάφη ο οποίος χρησιμοποιεί το «Μέρες» ή μια τοπική ένδειξη και χρονολογία σε ποιήματά του. Η χρησιμοποίησή του δείχνει ότι πρόκειται για ημερολογιακού τύπου καταγραφές.
* **Χρονικά επίπεδα:** Το ποίημα κινείται σε **δύο χρονικά επίπεδα** το επίπεδο του παρόντος (τώρα, ενεστώτας, προς το παρόν) και το επίπεδο του παρελθόντος (Ο γυρισμός στο «άλλοτε» γίνεται με συνειρμικά φλας μπάκ και δίνει συνοπτικά την ιστορική εξέλιξη του τόπου μεταπολεμικά. Κυριαρχεί η εικόνα της καταστροφής, του ολέθρου, της απανθρωποποίησης της ζωής. Το παρελθόν διαψεύδει την ελπίδα του πατέρα για το αύριο αλλά αυτή εξακολουθεί να προβάλλει σαν αίτημα ζωής για το μέλλον, αίτημα ειρήνης και ανθρωπιάς)
* **Δύο νοηματικά επίπεδα**: Οι λέξεις έχουν λανθάνουσα σημασία, υποδηλώνουν.
* **Συμβολισμοί:**

***Θεσσαλονίκη***: ο τόπος των παιδικών και εφηβικών χρόνων του ποιητή αλλά συμβολίζει ολόκληρη την Ελλάδα

***Η οδός Αιγύπτου- πρώτη πάροδος δεξιά ( συνεκδοχή)*** = Η Ελλάδα με τη σταθερά δεξιά της απόκλιση, τη συναλλαγή σε όλα τα επίπεδα, την πολιτική έκπτωση, την εθνική υποτέλεια. Η κοινωνική ζωή είναι αλλοτριωμένη με την απώλεια θεμελιωδών στοιχείων (συναίσθημα, εμπιστοσύνη) και την αντικατάστασή τους από άλλα (εμπορευματοποίηση, κυνήγι του κέρδους)

***Υψώνεται*** = κυριαρχεί, δεσπόζει, εξουδετερώνει όλα τα άλλα, έχει καταπατήσει τον ελεύθερο χώρο

***Τράπεζα συναλλαγών*** = Κύρια λειτουργία της η συναλλαγή (κυριολεκτικά και μεταφορικά) εμπορευματοποίηση της ζωής, ιδεολογικές συναλλαγές (συμβιβασμοί, προδοσίες), αγοραπωλησίες σε πολιτικό και εθνικό επίπεδο, φιλαργυρία, τοκογλυφία, εκμετάλλευση και απάτη.

***Τουριστικά γραφεία και πρακτορεία μετανάστευσης*** = γεύση έκπτωσης και υποτίμησης και αθρόα φυγή των εργαζομένων λόγω ανεργίας

***Τροχοφόρα*** =Η αναφορά δηλώνει την ύπαρξη πυκνής τροχαίας κίνησης που δεν υπήρχε «άλλοτε». Δεν είναι όμως ο μόνος λόγος που δεν παίζουν τα παιδιά, ούτε ότι μεγάλωσαν και ωρίμασαν μόνο, φταίνε και τα όσα μεσολάβησαν.

***Βαριές αρρώστιες, πλημμύρες, καταποντισμοί σεισμοί*** = συμφορές

***Θωρακισμένοι στρατιώτες*** = πόλεμος, εμφύλιος, δικτατορίες, τυραννία

***Καλύτερες μέρες*** = Το πολιτικό όραμα του ποιητή για έναν κόσμο ειρηνικό και κοινωνικά δίκαιο. Παραλλαγή του μύθου του Ησιόδου για την παρακμή της ανθρωπότητας. Στο μύθο η χρυσή εποχή τοποθετείται στο παρελθόν, ενώ εδώ στο μέλλον γιατί ο ποιητής έχει μια προοδευτική κοσμοθεωρία. Το χρυσό γένος βρίσκεται στο απώτερο παρελθόν, ενώ εδώ το καλύτερο γένος χάνεται στο μακρινό μέλλον.

***Μάθημα*** = η λέξη απομυθοποιεί το όραμα του πατέρα. Τελικά το καλύτερο μέλλον δεν είναι παρά ένα μάθημα που επαναλαμβάνεται αφού η σύγχρονη πραγματικότητα δε φαίνεται να δικαιώνει την ελπίδα αυτή.

***Ωραία νησιά, ωραία γραφεία, ωραίες εκκλησίες*** = έντονα ειρωνική διάθεση αφού τα ωραία νησιά έχουν γίνει τόποι πολιτικής εξορίας, τα ωραία γραφεία είναι γραφεία συναλλαγής και μετανάστευσης και οι ωραίες εκκλησίες διατηρούν μόνο επίφαση θρησκευτικότητας (υπαινιγμός για το ρόλο της εκκλησίας κατά την δικτατορία)

***Η Ελλάς των Ελλήνων*** = το τυπογραφικό διάστημα που υπάρχει ανάμεσα στο υπόλοιπο ποίημα και τον τελευταίο στίχο (χαρακτηριστικό φαινόμενο στη συλλογή ο Στόχος) του δίνει μορφή τίτλου ή και **επιμύθιου.** Εκτός από την υπαινικτική αναφορά στο σύνθημα της δικτατορίας, Ελλάς Ελλήνων Χριστιανών, με την τελευταία λέξη Ελλήνων, παραπέμπει στο «Ίτε παίδες Έλλήνων». Εξάλλου η λέξη παιδιά συναντάται όσο καμιά άλλη στο ποίημα

 2 Λέξεις που σηματοδοτούν το παρόν και το παρελθόν τονίζουν την αλλαγή στη ζωή του αφηγητή και στην κοινωνία, ενώ το μέλλον δίνεται με ευθύ λόγο από κάποιον που δεν είναι ο αφηγητής. Ο ευθύς λόγος στο στίχο 9 αναγκάζει τον αναγνώστη να μπει μέσα στο κείμενο να το ζήσει σαν Ιστορία. Η ίδια πρόσκληση έγινε στο στίχο 5, που ξέρατε, και επαναλαμβάνεται στο στίχο 13, που λέγαμε (και όχι που έλεγα). Είναι λοιπόν φανερό ότι για τον Αναγνωστάκη η ποίηση είναι μια μορφή επικοινωνίας.

* **Η ποιητική τεχνική:**
1. Αμεσότητα και απλότητα και πεζολογικός χαρακτήρας στη γλώσσα. Ο εσωτερικός ρυθμός του ποιήματος πηγάζει από το ρυθμό της καθημερινής κουβέντας, ελάχιστες ασυνήθιστες λέξεις, καμιά παρομοίωση ή άλλα λογοτεχνικά στολίδια. Στο ποίημα συναντάμε επίσης επαναλήψεις, καβαφικού τύπου ειρωνεία, σαρκαστικό τόνο, αντιθέσεις.
2. Χαρακτηριστικά της ποίησης του Αναγνωστάκη είναι : ο έντονος κοινωνικοπολιτικός της χαρακτήρας, η ρηματική διατύπωση, ο εξομολογητικός και απαισιόδοξος τόνος που πολλές φορές γίνεται αιχμηρός και διδακτικός , το ύφος προφορικού λόγου, οι ρητορικές ερωτήσεις, η δραματική διάθεση, ο υπαινιγμός, οι παρενθέσεις, η στίξη, η οπτική παρουσίαση του ποιήματος στη σελίδα. Αυτά πετυχαίνουν να ανοίξουν με τον αναγνώστη έναν ουσιαστικό διάλογο επικοινωνίας. Το β΄πρόσωπο εξάλλου επισημαίνει την παρουσία του Εσύ.
3. Τα ποιητικά του μοτίβα, ο χρόνος, η επίκληση ενός σκοπού, η μάνα και το παιδί στον πόλεμο, το χρέος, ο συλλογικός αγώνας, η πρωτοπρόσωπη ποιητική αφήγηση, κριτική στάση, διαμαρτυρία, σαρκασμός είναι χαρακτηριστικά της συλλογής «ο Στόχος».